CELEX: 
Language: fi
Date: 2017-09-20 00:00:00
Title: KOMISSION DELEGOITU ASETUS (EU) …/…, asetuksen (EY) N:o 589/2008 muuttamisesta ulkokanojen munien kaupan pitämisen vaatimusten osalta silloin, kun kanojen pääsyä laidunalueelle on rajoitettu

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Komission asetuksessa (EY) N:o 589/2008 vahvistetaan neuvoston asetuksen (EY) N:o 1234/2007 soveltamista koskevat yksityiskohtaiset säännöt munien kaupan pitämisen vaatimusten osalta. Eritoten asetuksen (EY) N:o 589/2008 liitteessä II olevassa 1 kohdassa vahvistetaan ”ulkokanojen munia” koskevat vähimmäisvaatimukset. Asetus (EU) N:o 1308/2013 on korvannut asetuksen (EY) N:o 1234/2007, ja sillä siirretään komissiolle valta antaa tällä alalla delegoituja säädöksiä kyseisen asetuksen 227 artiklan mukaisesti.
            
            
               Nykyisissä kaupan pitämisen vaatimuksissa todetaan, että ulkokanojen munia ei enää voi merkitä sellaisiksi, jos munivien kanojen ulkotiloihin pääsyä on rajoitettu eläinlääkinnällisistä syistä yli 12 viikon ajan. Lintuinfluenssan taudinpurkaukset vuosina 2016–2017 aiheuttivat sen, että siipikarjan pitämiseen sisätiloissa velvoittavat eläinlääketieteelliset määräykset ylittivät tämän aikarajan ja munia oli pidettävä kaupan ”lattiakanojen munina”, mistä aiheutui arvon menetystä.
            
            
               Näyttää olevan aiheellista muuttaa asetuksen (EY) N:o 589/2008 liitettä II asianomaisen kaupan pitämisen vaatimuksen mukauttamiseksi ja pidemmän poikkeusjakson säätämiseksi. Täytäntöönpanon yhdenmukaistamiseksi kaikkialla unionissa tällä tarkistuksella myös selkiytetään poikkeusjakson alkamisajankohtaa. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio keskusteli delegoidun asetuksen luonnokseen sisällytettävistä osatekijöistä jäsenvaltioiden nimeämien asiantuntijoiden kanssa viidessä yhteisen markkinajärjestelyn asiantuntijaryhmän kokouksessa maalis–heinäkuussa 2017 ja otti huomioon näissä kuulemisissa esitetyt näkemykset ja kannat sekä kokousten aikana sidosryhmien kanssa keskustellut näkökohdat.
            
            
               Delegoidun asetuksen luonnoksesta järjestettiin paremman sääntelyn portaalin kautta neljä viikkoa kestänyt julkinen kuuleminen 7. elokuuta ja 4. syyskuuta 2017 välisenä aikana. Yhteensä saatiin 40 vastausta. Noin puolet asiaan liittyvistä vastauksista saatiin yksittäisiltä kansalaisilta ja puolet ammattialajärjestöiltä. Huomautuksia ja ehdotuksia saatiin tasapuolisesti elinkeinoelämän järjestöiltä, jotka halusivat joustavampaa toimintamallia muun muassa pidentämällä ehdotettua poikkeusta vielä lisää, ja kansalaisilta, joiden mukaan jo ehdotettu poikkeusjakso menee liian pitkälle. Tekstiluonnos näyttää näin olevan tasapainossa. Ehdotettuja muutoksia pidemmälle meneminen säätämällä vieläkin pidemmistä poikkeusjaksoista vaarantaisi kyseisen kaupan pitämisen vaatimuksen tarkoituksenmukaisuuden.
            
            
               Euroopan parlamentin asiantuntijoille annettiin tieto kaikista näistä keskusteluista, ja heidät kutsuttiin kaikkiin kokouksiin.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidulla asetuksella muutetaan komission asetusta (EY) N:o 589/2008 ulkokanojen munien kaupan pitämisen vaatimusten osalta silloin, kun kanojen pääsyä laidunalueelle on rajoitettu.
            
            
               ”Ulkokanojen munien” poikkeusjakson yhdenmukaisen täytäntöönpanon varmistamiseksi ja viimeaikaisten ja tulevien pitkittyneiden eläintautiepidemioiden ottamiseksi huomioon on tarpeen selventää poikkeusjakson alkamista ja säätää pidemmästä poikkeusjaksosta. Tämän vuoksi ulkokanojen munien kaupan pitämisen vaatimuksia silloin, kun kanojen pääsyä laidunalueelle on rajoitettu, on muutettava, jotta tuottajilla olisi enemmän joustonvaraa ja jotta samalla säilytettäisiin kaupan pitämisen vaatimusten tarkoituksenmukaisuus ja varmistettaisiin kuluttajien luottamus.
            
            
            
               KOMISSION DELEGOITU ASETUS (EU) …/…,
            
            
               annettu 20.9.2017,
            
            
               asetuksen (EY) N:o 589/2008 muuttamisesta ulkokanojen munien kaupan pitämisen vaatimusten osalta silloin, kun kanojen pääsyä laidunalueelle on rajoitettu
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013
                  1
                ja erityisesti sen 75 artiklan 2 kohdan,
            
         
         
            
               sekä katsoo seuraavaa:
            
            
               (1)Komission asetuksessa (EY) N:o 589/2008
                  2
                vahvistetaan neuvoston asetuksen (EY) N:o 1234/2007
                  3
                soveltamista koskevat yksityiskohtaiset säännöt munien kaupan pitämisen vaatimusten osalta. Eritoten asetuksen (EY) N:o 589/2008 liitteessä II olevassa 1 kohdassa vahvistetaan ”ulkokanojen munia” koskevat vähimmäisvaatimukset.
            
            
               (2)Asetus (EU) N:o 1308/2013 on korvannut asetuksen (EY) N:o 1234/2007, ja sillä siirretään komissiolle valta antaa tältä osin delegoituja säädöksiä kyseisen asetuksen 227 artiklan mukaisesti.
            
            
               (3)Asetuksen (EY) N:o 589/2008 liitteessä II olevan 1 kohdan a alakohdassa säädetään enintään 12 viikon poikkeusjaksosta munien pitämiseksi kaupan ”ulkokanojen munina” tapauksissa, joissa laidunalueelle pääsyä on rajoitettu unionin lainsäädäntöön perustuvilla rajoituksilla, kansanterveyden ja eläinten terveyden suojelemiseksi asetetut eläinlääkinnälliset rajoitukset mukaan luettuina. Unionissa ilmenneiden vakavien lintuinfluenssan taudinpurkausten seurauksena näyttää olevan välttämätöntä säätää pidemmästä poikkeusjaksosta ja selventää entisestään sääntöjä erityisesti poikkeusjakson alkamisajankohdan osalta, jotta varmistetaan sääntöjen yhdenmukainen täytäntöönpano kaikkialla unionissa.
            
            
               (4)Asetuksen (EY) N:o 589/2008 liitettä II olisi sen vuoksi muutettava.
            
            
               (5)Jotta voidaan varmistaa tämän toimenpiteen välitön soveltaminen, asetuksen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Korvataan asetuksen (EY) N:o 589/2008 liite II tämän asetuksen liitteellä. 
            
            
               2 artikla
            
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 20.9.2017.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
               
            
         
         
            
                  
                     (1)
                  EUVL L 347, 20.12.2013, s. 671. 
               
               
                  
                     (2)
                  Komission asetus (EY) N:o 589/2008, annettu 23 päivänä kesäkuuta 2008, neuvoston asetuksen (EY) N:o 1234/2007 soveltamista koskevista yksityiskohtaisista säännöistä munien kaupan pitämisen vaatimusten osalta (EUVL L 163, 24.6.2008, s. 6).
               
               
                  
                     (3)
                  Neuvoston asetus (EY) N:o 1234/2007, annettu 22 päivänä lokakuuta 2007, maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) (EUVL L 299, 16.11.2007, s. 1).
               
            
      
    ---documentbreak--- 
      
         
         
            
               LIITE
            
            
               Tuotantojärjestelmiä koskevat vähimmäisvaatimukset munivien kanojen eri tuotantotapojen osalta
            
            
               1.’Ulkokanojen munat’ on tuotettava tuotantojärjestelmissä, jotka täyttävät vähintään direktiivin 1999/74/EY 4 artiklassa vahvistetut edellytykset.
            
            
               Erityisesti seuraavien edellytysten on täytyttävä:
            
            
               a)kanoilla on oltava päivällä jatkuvasti mahdollisuus liikkua laidunalueella; tämä vaatimus ei kuitenkaan estä tuottajaa rajoittamasta pääsyä laidunalueelle tietyksi ajaksi aamulla tavanomaisen hyvän maatalouskäytännön ja hyvän kotieläintuotannon käytäntöjen mukaisesti.
            
            
               Jos unionin lainsäädäntöön perustuvat toimenpiteet edellyttävät, että kanojen pääsyä laidunalueelle rajoitetaan kansanterveyden tai eläinten terveyden suojelemiseksi, munia voidaan tästä rajoituksesta huolimatta pitää kaupan ’ulkokanojen munina’, edellyttäen että munivien kanojen pääsyä laidunalueelle ei ole rajoitettu kauemmin kuin 16 yhtäjaksoisen viikon ajan. Tämä enimmäisjakso alkaa sinä päivänä, jona kyseisen samaan aikaan tiloihin tuodun kanojen ryhmän pääsyä laidunalueelle tosiasiallisesti alettiin rajoittaa; 
            
            
               b)laidunalueen, jolle kanat pääsevät, on oltava enimmäkseen kasvillisuuden peitossa, eikä sitä saa käyttää muihin tarkoituksiin kuin hedelmätarhana, metsämaana, ja jos toimivaltaiset viranomaiset sen sallivat, karjanlaitumena;
            
            
               c)laidunalueen eläintiheys saa olla enintään 2 500 kanaa käytettävissä olevan alan hehtaaria kohden tai enintään yksi kana neljää neliömetriä kohden; kuitenkin silloin, kun käytettävissä oleva ala on vähintään 10 neliömetriä kanaa kohden ja kun harjoitetaan laidunkiertoa ja kanat pääsevät liikkumaan vapaasti koko laidunalueella kanaparven koko elinkaaren ajan, jokaisella laidunlohkolla on aina oltava tilaa vähintään 2,5 neliömetriä kanaa kohden;
            
            
               d)laidunalueen säde saa olla enintään 150 metriä rakennuksen lähimmästä ulosmenoaukosta; säde voi kuitenkin olla enintään 350 metriä rakennuksen lähimmästä ulosmenoaukosta, jos laidunalueella on direktiivin 1999/74/EY 4 artiklan 1 kohdan 3 alakohdan b alakohdan ii alakohdassa tarkoitettuja katoksia riittävästi ja tasaisesti sijoitettuina siten, että hehtaaria kohden on vähintään neljä katosta.
            
            
               2.’Lattiakanojen munat’ on tuotettava tuotantojärjestelmissä, jotka täyttävät vähintään direktiivin 1999/74/EY 4 artiklassa vahvistetut edellytykset.
            
            
               3.’Häkkikanojen munat’ on tuotettava tuotantojärjestelmissä, jotka täyttävät vähintään
            
            
               a) direktiivin 1999/74/EY 5 artiklassa vahvistetut edellytykset 31 päivään joulukuuta 2011 asti; tai
            
            
               b) direktiivin 1999/74/EY 6 artiklassa vahvistetut edellytykset.
            
            
               4.Jäsenvaltiot voivat sallia alle 350 munivan kanan tai siitostarkoituksiin pidettävien munivien kanojen tuotantolaitoksiin tämän liitteen 1 ja 2 kohdan suhteen sovellettavat poikkeukset direktiivin 1999/74/EY 4 artiklan 1 kohdan 1 alakohdan d alakohdan toisen virkkeen ja e alakohdan, 2 alakohdan sekä 3 alakohdan a alakohdan i alakohdan ja b alakohdan i alakohdan osalta.